ชัง ซ็อง-แท็ก

**ชัง ซ็อง-แท็ก** (22 มกราคม ค.ศ. 1946 – 12 ธันวาคม ค.ศ. 2013) เป็นนักการเมืองชาวเกาหลีเหนือ เขาแต่งงานกับคิม คย็อง-ฮี บุตรีเพียงคนเดียวของคิม อิล-ซ็อง นายกรัฐมนตรีเกาหลีเหนือกับคิม จ็อง-ซุก ภรรยาคนแรกของเขา และเป็นน้องสาวคนเดียวของคิม จ็อง-อิล เลขาธิการใหญ่เกาหลีเหนือ ด้วยเหตุนี้เขาจึงเป็นอาเขยของคิม จ็อง-อึน ผู้นำคนปัจจุบันของเกาหลีเหนือ

ขอบเขตอำนาจและตำแหน่งของชัง ซ็อง-แท็กยังไม่ได้รับการยืนยันในฝั่งตะวันตก อย่างไรก็ตาม ใน ค.ศ. 2008 เจ้าหน้าที่รัฐบาลเกาหลีใต้และผู้เชี่ยวชาญด้านเกาหลีเหนือทางวิชาการเสนอว่าเขาคือผู้นำโดยพฤตินัยของเกาหลีเหนือขณะสุขภาพของคิม จ็อง-อิลกำลังทรุดโทรมลงและเมื่อคิมถึงแก่อสัญกรรมในเวลาต่อมา ชังดำรงตำแหน่งรองประธานคณะกรรมการป้องกันประเทศ ตำแหน่งที่ถือว่ามีความสำคัญรองลงมาเพียงตำแหน่งผู้นำสูงสุดเท่านั้น เชื่อกันว่าเขาได้รับการเลื่อนตำแหน่งเป็นพลเอกสี่ดาวในช่วงเวลาที่คิม จ็อง-อิลถึงแก่อสัญกรรมในเดือนธันวาคม ค.ศ. 2011 เนื่องจากการปรากฏตัวครั้งแรกของเขาในชุดเครื่องแบบคือตอนที่ไปเยี่ยมร่างของคิมที่กำลังอยู่ในพิธีศพ ชังถูกพิจารณาว่าเป็น "ที่ปรึกษาด้านนโยบายคนสำคัญ" ของคิม จ็อง-อึน

ในเดือนธันวาคม ค.ศ. 2013 ชังถูกกล่าวหาอย่างกะทันหันว่าเป็นพวกต่อต้านการปฏิวัติและถูกปลดจากตำแหน่งทั้งหมดรวมถึงถูกขับออกจากพรรคแรงงานเกาหลี รูปภาพของเขาถูกลบออกจากสื่อทางการและภาพของเขาถูกลบออกจากการแก้ไขดิจิทัลในรูปภาพที่อยู่กับผู้นำเกาหลีเหนือคนอื่น ๆ วันที่ 13 ธันวาคม สื่อของรัฐบาลเกาหลีเหนือประกาศว่าเขาถูกประหารชีวิตด้วยการยิงเป้า

## ชีวิตช่วงต้น
ชังเกิดในเมืองช็องจิน ในช่วงที่โซเวียตบริหารเกาหลีเหนือ เขาสำเร็จการศึกษาจากโรงเรียนมัธยมปลายคิม อิล-ซ็องก่อนจะเดินทางไปมอสโก ที่ซึ่งเขาได้ศึกษาที่มหาวิทยาลัยมอสโกระหว่าง ค.ศ. 1968 ถึง 1972 หลังกลับมา เขาก็แต่งงานกับคิม คย็อง-ฮี น้องสาว (และน้องสาวคนเดียว) ของคิม จ็อง-อิล ทั้งคู่มีบุตรีหนึ่งคนชื่อชัง กึม-ซ็อง (1977–2006) ซึ่งอาศัยอยู่ในปารีสในฐานะนักเรียนต่างชาติ เธอปฏิเสธคำสั่งให้กลับเปียงยางและมีรายงานว่าเธอฆ่าตัวตายในเดือนกันยายน ค.ศ. 2006 เนื่องจากการคัดค้านความสัมพันธ์ของเธอกับแฟนหนุ่มจากชังและภรรยาของเขา

## อาชีพช่วงต้น
ชังเริ่มต้นทำงานในพรรคแรงงานเกาหลีตั้งแต่ช่วงทศวรรษ 1970 ตำแหน่งแรกของเขาคือผู้สอนประจำคณะกรรมาธิการพรรคแรงงานประจำนครเปียงยาง อย่างไรก็ตาม ในช่วงปลายทศวรรษ 1970 เส้นทางอาชีพของชังกลับชะงักลงเมื่อเขาถูกส่งตัวออกจากส่วนกลางพรรคไปเป็นผู้จัดการโรงงานเหล็กและเหล็กกล้าในนัมโพ ซึ่งดูเหมือนจะเป็นการลดขั้น มีรายงานระบุว่าเป็นเพราะเขากำลังมีอิทธิพลมากเกินไป หรืออีกกระแสหนึ่งกล่าวว่าเขามีวิถีชีวิตหรูหราฟุ่มเฟือยเกินไป มีรายงานว่าชังได้รับบาดเจ็บสาหัสจากอุบัติเหตุในโรงงานที่ช็อลลีมา/คังซ็อนด้วย หลังจากนั้นอาชีพของเขาก็กลับมาเฟื่องฟูอีกครั้งโดยใน ค.ศ. 1982 เขาได้รับตำแหน่งรองผู้อำนวยการกรมงานเยาวชนสังกัดคณะกรรมการกลางพรรคแรงงานเกาหลีชุดที่ 6 และขึ้นเป็นผู้อำนวยการใน ค.ศ. 1985 ใน ค.ศ. 1986 เขาได้รับเลือกเป็นสมาชิกสมัชชาประชาชนสูงสุด รัฐสภาของเกาหลีเหนือเป็นครั้งแรก

ในเดือนเมษายน ค.ศ. 1989 ชังได้รับยกย่องให้เป็นวีรบุรุษประชาชน ในเดือนมิถุนายนปีเดียวกัน เขาได้รับเลือกเป็นสมาชิกสำรองของคณะกรรมการกลางพรรคแรงงานเกาหลีชุดที่ 6 ต่อมาในเดือนเมษายน ค.ศ. 1992 เขาได้รับเครื่องอิสริยาภรณ์คิม อิล-ซ็อง และในปีเดียวกันนั้นเอง เขาก็ได้รับเลื่อนตำแหน่งเป็นสมาชิกเต็มตัวของคณะกรรมการกลางชุดที่ 6 เขายังเป็นหนึ่งในคณะกรรมการจัดพิธีศพของคิม อิล-ซ็องใน ค.ศ. 1994 ในเดือนพฤศจิกายน ค.ศ. 1995 ชังได้รับแต่งตั้งเป็นรองผู้อำนวยการหมายเลขหนึ่งของกรมองค์การและชี้นำของพรรคแรงงานเกาหลี บทบาทของเขาเริ่มโดดเด่นขึ้นเรื่อย ๆ จนนักวิเคราะห์ภายนอกและผู้แปรพักตร์ชาวเกาหลีเหนือรวมถึงอดีตเจ้าหน้าที่ระดับสูงอย่างฮวัง จัง-ย็อบระบุว่าเขามีโอกาสเป็นผู้สืบทอดอำนาจต่อจากคิม จ็อง-อิล อย่างไรก็ตาม วันที่ 25 พฤศจิกายน ค.ศ. 2004 มีการให้การต่อสมัชชาแห่งชาติของเกาหลีใต้ว่าเขาถูกปลดจากตำแหน่งแล้ว รายงานข่าวกรองบางฉบับของเกาหลีใต้ระบุว่าเขาถูกกักบริเวณในบ้านในเปียงยาง ขณะที่บางรายงานเสนอว่าเขาอาจถูกส่งไป "ปรับทัศนคติ"

## การกู้ฐานะ
สำนักข่าวกลางเกาหลีรายงานในวันที่ 29 มกราคม ค.ศ. 2006 พบว่าชังได้รับแต่งตั้งกลับคืนตำแหน่งในเดือนธันวาคม ค.ศ. 2005 ในช่วงเวลาที่ได้รับการคืนตำแหน่ง สื่อเกาหลีเหนือรายงานว่าเขาไม่ได้เป็นรองผู้อำนวยการหมายเลขหนึ่งของกรมองค์การและชี้นำของคณะกรรมการกลางพรรค แต่เป็นเพียงรองผู้อำนวยการหมายเลขหนึ่งของคณะกรรมการกลางพรรคเท่านั้น กล่าวกันว่าเขาได้รับแต่งตั้งกลับคืนตำแหน่งเป็นรองผู้อำนวยการหมายเลขหนึ่งของกรมการก่อสร้างเมืองหลวง ใน ค.ศ. 2005 และในเดือนกันยายน ค.ศ. 2006 ชังประสบอุบัติเหตุทางรถยนต์ โดยครั้งแรกทำให้เขาต้องเข้าโรงพยาบาลนานถึงห้าเดือน ในการชนครั้งหนึ่งรถของเขาถูกชนโดยรถบรรทุกทหาร และมีข่าวลือเรื่องแผนการลอบสังหาร ชังกลับมาปรากฏตัวอีกครั้งในเดือนมีนาคม ค.ศ. 2006 โดยเดินทางพร้อมกับคิม จ็อง-อิลในการเยือนจีนอย่างเป็นทางการ ในเดือนตุลาคม ค.ศ. 2007 สำนักข่าวกลางเกาหลียืนยันว่าชังได้รับเลื่อนตำแหน่งเป็นรองผู้อำนวยการหมายเลขหนึ่งของพรรคแรงงานเกาหลีซึ่งเป็นตำแหน่งที่สถาปนาขึ้นใหม่ โดยมีหน้าที่กำกับดูแลตำรวจ ตุลาการ และพื้นที่อื่น ๆ ที่เกี่ยวข้องกับความมั่นคงภายใน ชังเข้าร่วมงานเลี้ยงอาหารกลางวันของประธานาธิบดีเกาหลีใต้ โน มู-ฮย็อน ระหว่างการเยือนเกาหลีเหนือของเขา ต่อมามีการเปิดเผยว่าชังได้รับแต่งตั้งเป็นผู้อำนวยการกรมการบริหาร หน่วยงานเก่าของพรรคแรงงานที่ถูกยุบไปใน ค.ศ. 1990 และถูกสร้างขึ้นใหม่โดยการแยกออกมาจากกรมองค์การ เขาได้รับเลือกเป็นคณะกรรมการป้องกันประเทศในเดือนเมษายน ค.ศ. 2009 และได้รับแต่งตั้งเป็นรองประธานคณะกรรมการในช่วงฤดูร้อน ค.ศ. 2010

ในช่วงเวลานี้ชังเป็นพันธมิตรคนสนิทของคิม จ็อง-อิล ชังยังคงอยู่ในตำแหน่งนี้สี่ปีต่อมาในเดือนเมษายน ค.ศ. 2013 คณะกรรมการป้องกันประเทศเป็นองค์กรตัดสินใจสูงสุดโดยพฤตินัยของเกาหลีเหนือ การที่ชังได้รับเลื่อนตำแหน่งทำให้เขากลายเป็นผู้บริหารคนสำคัญรองจากคิม จ็อง-อิลเท่านั้น มีการคาดการณ์ว่าการเคลื่อนไหวนี้เป็นส่วนหนึ่งของการวางตำแหน่งเพื่อทำให้คิม จ็อง-อึน บุตรชายของคิม จ็อง-อิลเป็นผู้นำคนต่อไปของเกาหลีเหนือ ตำแหน่งของชังในวงการเมืองเกาหลีเหนือยังได้รับการส่งเสริมอย่างเห็นได้ชัดจากการเสียชีวิตของรี เจ-กัง ผู้นำอาวุโสที่คิม จ็อง-อิลเลือกให้เป็นผู้ดูแลที่สำคัญในการรณรงค์สืบทอดอำนาจ

## สมัยคิม จ็อง-อึน
วันที่ 25 ธันวาคม ค.ศ. 2011 โทรทัศน์เกาหลีเหนือเผยภาพชังในเครื่องแบบนายพล เจ้าหน้าที่คนหนึ่งของโซลที่คุ้นเคยกับกิจการเกาหลีเหนือกล่าวว่านี่เป็นครั้งแรกที่ชังปรากฏตัวในเครื่องแบบทหารทางโทรทัศน์ของรัฐ การปรากฏตัวของเขาบ่งชี้ว่าชังได้เข้ามามีบทบาทสำคัญในกองทัพของเกาหลีเหนือ ซึ่งได้ให้คำมั่นว่าจะจงรักภักดีต่อคิม จ็อง-อึน ความสำคัญของชังยังคงปรากฏให้เห็นอย่างต่อเนื่องระหว่างการเยือนจีนใน ค.ศ. 2012 การเยือนครั้งนี้มีหลายแง่มุมที่สะท้อนพิธีการซึ่งเคยใช้เฉพาะกับคิม จ็อง-อิลเท่านั้น รวมถึงการที่ครึ่งหนึ่งของคณะผู้ติดตามของเขาเดินทางล่วงหน้าเพื่อเป็นคณะนำร่อง โดยที่หลิว หงไฉ เอกอัครราชทูตจีนประจำประเทศเกาหลีเหนือเดินทางกลับมายังจีนก่อนหน้านี้เพื่อต้อนรับชังเมื่อเขาเดินทางมาถึง

วันที่ 17 สิงหาคม ค.ศ. 2012 ชังพบกับเวิน เจียเป่า นายกรัฐมนตรีจีนที่อาคารจื่อกวงเก๋อ จงหนานไห่ เขายังพบกับหู จิ่นเทา เลขาธิการใหญ่พรรคคอมมิวนิสต์จีน, หวัง เจียรุ่ย หัวหน้ากรมประสานงานระหว่างประเทศพรรคคอมมิวนิสต์จีนและจาง ผิง รัฐมนตรีผู้รับผิดชอบคณะกรรมการพัฒนาและปฏิรูปแห่งชาติ, เซี่ย ซูเหริน รัฐมนตรีว่าการกระทรวงการคลัง, เฉิน เต๋อหมิง รัฐมนตรีว่าการกระทรวงพาณิชย์, หวัง หมิน เลขาธิการคณะกรรมาธิการพรรคประจำมณฑลเหลียวหนิง, ซุน เจิ้งไฉ เลขาธิการคณะกรรมาธิการพรรคประจำมณฑลจี๋หลิน และจาง จื้อจุน รัฐมนตรีช่วยว่าการกระทรวงการต่างประเทศ ในขณะนั้นเขาเป็นหัวหน้าคณะผู้แทนของคณะกรรมาธิการกำกับดูแลร่วมเพื่อการพัฒนาและบริหารเขตเศรษฐกิจและการค้าราซ็อนและเขตเศรษฐกิจเกาะฮวังกึมพย็องและเกาะวีฮวา ในประกาศดังกล่าว เขามีตำแหน่งเป็นหัวหน้ากรมการบริหารกลางพรรคแรงงานเกาหลี สมาชิกกรมการเมืองพรรคแรงงานเกาหลี และรองประธานคณะกรรมการป้องกันประเทศ

ชังกล่าวว่าคิม จ็อง-อึนเชื่อว่าความสัมพันธ์ทวิภาคีกับจีนนั้นสำคัญและ "มิตรภาพอันลึกซึ้งจะถูกส่งต่อจากรุ่นสู่รุ่น" ระหว่างจีนและเกาหลีเหนือ ในการประชุมกับเวิน ชังกล่าวว่า "สาธารณรัฐประชาธิปไตยประชาชนเกาหลียินดีจะร่วมมืออย่างใกล้ชิดกับจีนเพื่อเร่งความพยายามที่เกี่ยวข้องและผลักดันความร่วมมือในการพัฒนาเขตเศรษฐกิจ"

วันที่ 4 พฤศจิกายน ค.ศ. 2012 กรมการเมืองพรรคแรงงานเกาหลีชุดที่ 6 จัดตั้งคณะกรรมการชี้นำการพลศึกษาและกีฬาแห่งรัฐขึ้นใหม่ โดยแต่งตั้งชังเป็นประธานคนแรก นักวิเคราะห์บางคนเสนอว่าการเลื่อนตำแหน่งแบบเงียบ ๆ นี้อาจเป็นสัญญาณบ่งชี้ถึง การลดทอนสถานะของชัง ในเกาหลีเหนือ "แม้กีฬาจะสามารถสร้างความนิยมได้อย่างรวดเร็ว สร้างรายได้จากต่างประเทศ ปลุกกระแสความรักชาติ และช่วยระบายพลังงานของเยาวชน รวมถึงเบี่ยงเบนความสนใจของมวลชนจากความยากลำบากในชีวิตประจำวันได้ แต่ก็ไม่สามารถเทียบเท่ากับความสำคัญทางการเมืองของความมั่นคงของชาติและการพัฒนาเศรษฐกิจสังคมได้เลย การที่ผู้นำเกาหลีเหนือวัยหนุ่ม ซึ่งเพิ่งจะขึ้นสู่อำนาจได้ไม่ถึงปี ขอให้ชังมาเป็นประธานคณะกรรมการกีฬาแห่งชาติ อาจเป็นการเริ่มผลักอาเขยของเขาออกจากการปรึกษาหารือเกี่ยวกับนโยบายสำคัญ"

ในเดือนมกราคม ค.ศ. 2013 มีการคาดเดาเกิดขึ้นว่าชังได้รับเลื่อนตำแหน่งอย่างเงียบ ๆ เป็นสมาชิกคณะผู้บริหารสูงสุดกรมการเมือง ตำแหน่งตัดสินใจสูงสุด เนื่องจากตำแหน่งลำดับชั้นอย่างเป็นทางการของเขาถูกยกขึ้นแซงหน้าฮย็อน ย็อง-ช็อล (หัวหน้าคณะเสนาธิการทหารใหญ่ ณ ขณะนั้น) และคิม คย็อง-ฮี นักวิเคราะห์คนหนึ่งโต้แย้งว่าชังอาจได้รับแต่งตั้งเป็นประธานคณะผู้บริหารสูงสุดประจำสมัชชาประชาชนสูงสุด (ทำให้เขากลายเป็นประมุขแห่งรัฐตามพิธีการของเกาหลีเหนือ) หรือนายกรัฐมนตรีเกาหลีเหนือ แทนที่ผู้ดำรงตำแหน่งเดิมซึ่งมีอายุ 80 กว่าปีแล้ว ชังสนับสนุนการก่อสร้างสะพานใหม่ข้ามแม่น้ำยาลู่เชื่อมระหว่างเมืองตานตงของจีนกับชินอึยจูของเกาหลี ข้อมูล ณ ธันวาคม ค.ศ. 2013 สะพานดังกล่าวเกือบจะสร้างเสร็จแล้ว ในเดือนเดียวกันนั้น ชังไม่ได้รับเชิญให้เข้าร่วมการประชุมเจ้าหน้าที่ระดับสูงของเกาหลีเหนือที่ดูแลด้านความมั่นคงแห่งชาติและกิจการต่างประเทศ ซึ่งเกิดขึ้นหลังการยิงจรวดในวันที่ 12 ธันวาคม ค.ศ. 2012 และการคว่ำบาตรระหว่างประเทศครั้งใหม่เพื่อตอบโต้ หลังชังหมดอำนาจ นักวิเคราะห์คนหนึ่งตั้งข้อสังเกตว่า "การหายไปอย่างเห็นได้ชัด" ของชังจากการประชุมในเดือนมกราคม ค.ศ. 2013 "ส่งสัญญาณถึงความเป็นไปได้ที่จะเกิดรอยร้าวในการนำระดับสูง โดยเฉพาะในความสัมพันธ์ระหว่างคิมกับอาเขยผู้ทรงอำนาจของเขา ซึ่งเพิ่มความเป็นไปได้ที่จะมีความคิดเห็นที่ต่างกันระหว่างคิมกับชัง" ในนโยบายต่างประเทศของเกาหลีเหนือ

ในปลายเดือนพฤษภาคม ค.ศ. 2013 ชเว รยง-แฮ รองประธานคณะกรรมาธิการการทหารกลางชุดที่ 6และผู้อำนวยกรมการเมืองทั่วไปกองทัพประชาชนเกาหลี ได้รับเลือกเป็นทูตพิเศษคนแรกของคิม จ็อง-อึนไปยังประเทศจีน โดยที่ข้ามลำดับของชัง นักวิเคราะห์มองว่านี่เป็นการเลือกที่ "น่าประหลาดใจ" และตั้งข้อสังเกตว่าชังถูกมองว่าเป็น "คนของจีนในเปียงยาง" ทำให้ "ความสัมพันธ์อันใกล้ชิดที่เขามีกับจีนอาจส่งผลเสียต่อสถานะของเขาในสายตาของคิม ทำให้เขาเสี่ยงต่อการถูกวิจารณ์ว่าอ่อนต่อจีนมากเกินไป และทำให้เขามีช่องโหว่ต่อกระแสต่อต้านจีนในเปียงยาง" อเล็กซันเดอร์ มานซูรอฟ นักวิเคราะห์จาก ''38 นอร์ท'' ยังคาดการณ์ว่าสิ่งที่คิม จ็อง-อึนยอมรับไม่ได้เป็นพิเศษคือ "การแสดงความเห็นอกเห็นใจอย่างต่อเนื่อง" ของชังต่อคิม จ็อง-นัม พี่ชายต่างมารดาของคิม จ็อง-อึนและบุตรชายคนโตของคิม จ็อง-อิล ซึ่งขณะนั้นกำลังลี้ภัยอยู่ภายใต้การคุ้มครองของจีน

ตามรายงานของ *[[เดอะนิวยอร์กไทมส์]]* ชนวนสุดท้ายที่นำไปสู่การโค่นล้มชังมาจากข้อพิพาทเรื่องการควบคุมสัมปทานการประมงบริเวณชายฝั่งตะวันตกของเกาหลีเหนือ เรื่องมีอยู่ว่าใน ค.ศ. 2011 ชัง ซ็อง-แท็กเข้ายึดสัมปทานการประมงส่วนหนึ่งจากกองทัพ แต่ภายหลังคำตัดสินนี้ถูกยกเลิกและมีคำสั่งให้คืนสัมปทานการประมงเหล่านั้นแก่กองทัพ กองกำลังที่ภักดีต่อชังขัดขืนคำสั่งการโอนคืน ทำให้เกิดการเผชิญหน้ากันในช่วงปลาย ค.ศ. 2013 ในการปะทะกันครั้งนั้น มีทหารเกาหลีเหนือหลายนายที่ภักดีต่อคิม จ็อง-อึนเสียชีวิต หลังจากนั้นกำลังเสริมที่คิม จ็อง-อึนส่งไปก็เข้าควบคุมสัมปทานการประมงไว้ได้สำเร็จ

## ความตกต่ำ
หลังจากนั้นไม่นาน ในเดือนพฤศจิกายน ค.ศ. 2013 รี รยง-ฮาและชัง ซู-กิล ผู้ช่วยอาวุโสของชังถูกประหารชีวิต มีรายงานว่ารีถูกกล่าวหาว่าใช้อำนาจในทางที่ผิด ขณะที่ชัง ซู-กิลถูกตัดสินว่ามีความผิดฐานพยายามจัดตั้งฝ่ายใหม่และปฏิเสธระบอบ

หลังจากนี้ชังก็ไม่ปรากฏตัวต่อสาธารณะอีกเลย วันที่ 3 ธันวาคม เขาถูกปลดจากตำแหน่ง วันที่ 7 ธันวาคม ภาพของเขาถูกลบออกหรือแก้ไขจากรายงานข่าว (ซึ่งออกอากาศครั้งแรกในเดือนตุลาคม) ที่นำกลับมาออกอากาศซ้ำทางสถานีวิทยุโทรทัศน์กลางแห่งเกาหลี

วันที่ 8 ธันวาคม ชัง ซ็อง-แท็กถูกขับออกจากพรรคแรงงานเกาหลีที่ปกครองประเทศอย่างเปิดเผย โดยสื่อของรัฐระบุว่านี่เป็นมติของกรมการเมือง ชังถูกกล่าวหาว่ากระทำการ "ต่อต้านพรรค เป็นปฏิปักษ์ต่อการปฏิวัติแบบแบ่งฝักแบ่งฝ่าย" รวมถึงการมีความสัมพันธ์ที่ไม่เหมาะสมกับผู้หญิง การมี "ความทะเยอทะยานที่ขับเคลื่อนด้วยแรงจูงใจทางการเมือง" การบั่นทอน "การชี้นำของพรรคต่อองค์กรตุลาการ อัยการและหน่วยงานความมั่นคงประชาชน" และการขัดขวาง "กิจการเศรษฐกิจของชาติ"

การจับกุมชังระหว่างการประชุมกรมการเมืองได้รับการเผยแพร่ทางสถานีวิทยุโทรทัศน์กลางแห่งเกาหลี สถานีโทรทัศน์ของรัฐ ในลักษณะที่เรียกว่า "การปลดจากตำแหน่งที่เปิดเผยมากที่สุดในประวัติศาสตร์" ของเจ้าหน้าที่ระดับสูงของเกาหลีเหนือ และเป็นครั้งแรกนับตั้งแต่ทศวรรษ 1970 ที่การจับกุมนักการเมืองอาวุโสในการประชุมพรรคถูกนำเสนอทางโทรทัศน์ *เหวินเวย์ผัว* (*Wen Wei Po*) รายงานว่าอี ยุน-ก็อล (ประธานศูนย์ข้อมูลยุทธศาสตร์เกาหลีเหนือในโซล) ระบุว่าคิม จ็อง-ช็อล (พี่ชายของคิม จ็อง-อึน) ได้นำกำลังอารักขาของตนเองไปจับกุมชังด้วยตนเอง อีกล่าวว่า "แม้แต่รองจอมพล ชเว รยง-แฮ ก็ไม่กล้าจะดำเนินการจับกุมด้วยตนเอง" (นักวิเคราะห์บางคนเชื่อว่านี่อาจเป็นสัญญาณบ่งชี้ถึงบทบาทที่ขยายตัวของคิม จ็อง-ช็อลในระบอบ)

แถลงการณ์ความยาว 2,700 คำถูกเผยแพร่โดยระบุว่า "ไอ้สารเลวชัง ที่เลวยิ่งกว่าหมา กระทำการทรยศที่ถูกสาปแช่งถึงสามครั้ง เป็นการทรยศต่อความไว้วางใจอันลึกซึ้งและความรักอันอบอุ่นเหมือนบิดามารดาที่พรรคและท่านผู้นำมอบให้" แถลงการณ์ระบุข้อกล่าวหามากมายต่อชัง โดยระบุว่าเขา "พยายามอย่างสุดกำลังมานานหลายปีเพื่อบ่อนทำลายและโค่นล้มสาธารณรัฐประชาธิปไตยประชาชนเกาหลีและยึดอำนาจสูงสุดของพรรคและรัฐโดยใช้วิธีการและกลอุบายเจ้าเล่ห์และชั่วร้ายที่สุด" แถลงการณ์ยังกล่าวหาชังว่าปล่อยตัว "องค์ประกอบที่ไม่พึงประสงค์และเป็นภัย รวมถึงผู้ถูกปลดและพ้นจากตำแหน่งหลังถูกลงโทษอย่างรุนแรงเนื่องจากไม่เชื่อฟังคำสั่งของคิม จ็อง-อิล" และ "ปล่อยให้พวกเขาทำงานในกรมการบริหารของคณะกรรมการกลางพรรคแรงงานเกาหลี" และหน่วยงานภายใต้การดูแลอย่างมีเล่ห์เหลี่ยม" ซึ่งนักวิเคราะห์บางคนอ้างว่าบ่งชี้ว่าชังได้ริเริ่มการนิรโทษกรรมทั่วประเทศในเดือนมกราคม ค.ศ. 2012 ซึ่งรวมถึงการปิดค่ายกักกันในเกาหลีเหนือหลายแห่งและการปล่อยตัวนักโทษ นักวิเคราะห์คนหนึ่งชี้ให้เห็นว่า "เนื่องจากนักโทษการเมืองส่วนใหญ่ที่ได้รับการปล่อยตัวในเวลานั้นตอนนี้ถูกมองว่าเป็นพวกของชัง พวกเขาส่วนใหญ่น่าจะถูกส่งกลับเข้าคุกอีกครั้ง" แถลงการณ์ยังกล่าวหาชังว่า "สร้างความเสียหายร้ายแรงต่อขบวนการเยาวชนในสาธารณรัฐประชาธิปไตยประชาชนเกาหลี โดยเป็นส่วนหนึ่งของกลุ่มผู้ทรยศและกบฏในด้านงานเยาวชน ซึ่งถูกศัตรูติดสินบน"

นักวิเคราะห์เชื่อว่าชเว รยง-แฮ "ผู้ดูแลเยาวชนเกาหลีเหนือที่พรรคแต่งตั้งมานานกว่าทศวรรษ" ผ่านตำแหน่งของเขาในสันนิบาตเยาวชนสังคมนิยมคิม อิล-ซ็อง เชื่อมโยงชังกับอาชญากรรมนี้ แถลงการณ์กล่าวหาว่าชังพยายามขยายอำนาจของตนเอง "โดยยื่นหนวดไปทุกกระทรวงและสถาบันของชาติ" และเปลี่ยนกรมการบริหารคณะกรรมการกลางพรรคแรงงานเกาหลี ซึ่งชังเป็นผู้นำ ให้กลายเป็น "อาณาจักรเล็ก ๆ ที่ไม่มีผู้ใดกล้าแตะต้อง" คิม จ็อง-อึนยุบกรมการบริหารหลังการล่มสลายของชัง แถลงการณ์ยังระบุว่าชังได้ "ปฏิเสธแนวทางและนโยบายของพรรคอย่างเป็นระบบ เจตจำนงค์ขององค์กร" ราวกับว่าเขาเป็น "บุคคลพิเศษที่สามารถล้มล้างประเด็นที่พรรคตัดสินใจหรือแนวทางของพรรคได้" และชังได้ "ไม่ปฏิบัติตามคำสั่งของผู้บัญชาทหารการสูงสุดกองทัพประชาชนเกาหลี" (เช่น บ่อนทำลายการปกครองของคิม) เขายังถูกกล่าวหาว่าบ่อนทำลายลัทธิบูชาบุคคลของตระกูลคิม รวมถึงการนำอนุสรณ์หินแกรนิตที่สลักถ้อยคำของผู้นำสูงสุดไปวาง "ในมุมที่ร่มรื่น" การปล่อยให้ "วิถีชีวิตแบบทุนนิยมที่เสื่อมทรามเข้ามาสู่สังคมของเราด้วยการแจกจ่ายภาพอนาจารทุกประเภทในหมู่คนสนิทของเขา" และ "ปรบมือแบบไม่เต็มใจ สร้างความไม่พอใจอย่างรุนแรงแก่บุคลากรประจำการและประชาชนของเรา" เมื่อมีการประกาศเลื่อนตำแหน่งของคิม จ็อง-อึน

## การประหารชีวิต
วันที่ 12 ธันวาคม ค.ศ. 2013 ชังถูกศาลทหารลับพิเศษของกระทรวงความมั่นคงแห่งรัฐพิจารณาคดีและถูกประหารชีวิตด้วยการยิงเป้า ตามรายงานจากสื่อของรัฐ

สื่อจีนและผู้เชี่ยวชาญด้านเกาหลีเหนือชี้ว่าการล่มสลายของชัง ซ็อง-แท็กสะท้อนถึงการปฏิเสธความพยายามของเขาในการจัดลำดับความสำคัญของการพัฒนาเศรษฐกิจ และเป็นชัยชนะสำหรับผู้สนับสนุนนโยบายทหารมาก่อนของเกาหลีเหนือ ชัง ยง-ซ็อก นักวิจัยอาวุโสจากสถาบันเพื่อสันติภาพและการรวมชาติศึกษา มหาวิทยาลัยแห่งชาติโซล กล่าวว่า ชัง "เป็นคนเดียวในเกาหลีเหนือที่สามารถพูดคุยเกี่ยวกับการเปลี่ยนแปลงทางเศรษฐกิจได้ ดังนั้น เมื่อผมได้ยินข่าวการประหารชีวิตของคุณชัง ความคิดแรกของผมคือมันเป็นประกาศความตายสำหรับพวกเราที่หวังจะเห็นการปฏิรูปเศรษฐกิจในเกาหลีเหนือ"

นักวิเคราะห์การเมืองเกาหลีเหนือเห็นตรงกันว่าการประหารชีวิตชัง ซ็อง-แท็กถือเป็นเหตุการณ์สำคัญที่สุดนับตั้งแต่การกวาดล้างที่ดำเนินการโดยคิม อิล-ซ็อง ปู่ของคิม จ็อง-อึนและเป็นผู้ก่อตั้งประเทศเกาหลีเหนือ ในช่วงปลายทศวรรษ 1950 ตั้งแต่ ค.ศ. 1960 เจ้าหน้าที่ระดับสูงที่ถูกกวาดล้างมักไม่ถูกสังหาร และการประณามบุคคลที่ถูกกวาดล้างก็มักไม่รุนแรงและเปิดเผยเช่นนี้ ศาสตราจารย์ ชาลส์ เค. อาร์มสตรอง ผู้เชี่ยวชาญด้านเกาหลีเหนือจากมหาวิทยาลัยโคลัมเบีย ระบุว่า "แม้ผู้นำระดับสูง รวมถึงสมาชิกในตระกูลคิม จะเคยถูกปลดจากตำแหน่งมาก่อน แต่เราไม่เคยเห็นเหตุการณ์ที่เปิดเผยหรือรุนแรงขนาดนี้เลย นับตั้งแต่คิม อิล-ซ็อง ปู่ของคิม จ็อง-อึน ได้กวาดล้างคู่แข่งคนสำคัญคนสุดท้ายของเขาในช่วงปลายทศวรรษ 1950 สิ่งนี้ดูเหมือนจะบ่งชี้ว่าความแตกแยกภายในระบอบคิมนั้นร้ายแรงกว่าที่เคยคิดไว้" วิกเตอร์ ชา อดีตผู้อำนวยการสภาความมั่นคงแห่งชาติสหรัฐฝ่ายกิจการเอเชีย กล่าวว่าการกวาดล้างและการประหารชีวิตชัง "บ่งบอกให้รู้ว่า ทุกสิ่งทุกอย่างไม่เป็นปกติ... เมื่อคุณกำจัดชัง คุณไม่ได้กำจัดแค่คนเดียว แต่คุณกำลังกำจัดคนอีกหลายสิบคน ถ้าไม่ใช่หลายร้อยคนในระบบ และมันจะต้องมีผลกระทบเป็นวงกว้างตามมา"

อีกด้านหนึ่ง นักวิเคราะห์บางคนเสนอว่าอิทธิพลและบทบาทของชังนั้นถูกกล่าวเกินจริงไป มุน ชุง-อิน เอกอัครราชทูตเกาหลีใต้และศาสตราจารย์ด้านรัฐศาสตร์ ตั้งข้อสังเกตว่าไม่มีการเปลี่ยนแปลงนโยบายในรัฐบาลเกาหลีเหนือและพันธมิตรใกล้ชิดที่สุดของชังบางคน รวมถึงพัก บง-จูและคัง ซ็อก-จูยังคงรักษาสถานะของตนไว้ได้ เขายังตั้งข้อสังเกตอีกว่าคณะรัฐมนตรีของคิม จ็อง-อึนยังคงเน้นย้ำถึงระบบแรงจูงใจทางเศรษฐกิจ นวัตกรรม และความร่วมมือทางเศรษฐกิจกับจีน มุนกล่าวว่า "เขา [ชัง] จึงอาจถูกกวาดล้างและประหารชีวิตเพราะความหมกมุ่นในผลประโยชน์ทางวัตถุและองค์กร ซึ่งท้าทายความคิดริเริ่มในการปฏิรูปของคิม จ็อง-อึนเพื่อปรับปรุงการบริหารเศรษฐกิจของประเทศ หากสิ่งนี้พิสูจน์ว่าเป็นจริง คิม จ็อง-อึนก็ควรถูกมองว่าเป็นนักปฏิรูป ขณะที่ชังเป็นผู้ต่อต้านการปฏิรูป" ในการวิเคราะห์อีกครั้งเขาย้ำว่าการปลดชังไม่ได้ทำให้รัฐบาลอ่อนแอลง ซึ่งอันที่จริงแล้วมีความมั่นคงมากขึ้นกว่าเดิม "การเมืองของการเฝ้าระวัง การควบคุม ความหวาดกลัวและการข่มขู่ยังคงมีชีวิตอยู่และเป็นที่ยอมรับ พรรค รัฐ กองทัพและกลไกความมั่นคงยังคงมุ่งมั่น มีประสิทธิภาพและเป็นหนึ่งเดียวกันในเป้าหมาย เหตุการณ์ที่น่าทึ่งของการล่มสลายของชังได้สร้างเครื่องยับยั้งที่น่าเกรงขามต่อกลุ่มต่อต้านที่มีศักยภาพหรือที่เป็นจริงใด ๆ"

## ผลพวง
หลังการล่มสลายของชัง ผู้เชี่ยวชาญหลายคนต่างคาดการณ์ว่าอาจมีการกวาดล้างบุคคลสำคัญคนอื่น ๆ ตามมาอีก แหล่งข่าวที่ไม่เปิดเผยนามกล่าวว่าจี แจ-รย็อง เอกอัครราชทูตเกาหลีเหนือประจำประเทศจีนและคนสนิทของชัง "จะต้องถูกจัดการในที่สุด" แต่แหล่งข่าวทางทูตของเกาหลีใต้ระบุว่าสถานทูตแห่งนั้นยังคง "ดำเนินตามปกติ" ในช่วงต้นเดือนธันวาคม เปียงยางเรียกตัวเอกอัครราชทูตสองคนกลับประเทศ ได้แก่ ชัง ยง-ช็อล หลานชายของชัง เอกอัครราชทูตประจำแระเทศมาเลเซีย และจ็อน ยง-จิน น้องเขยของชัง เอกอัครราชทูตประจำประเทศคิวบา โช ซ็อง-กยู รัฐมนตรีช่วยว่าการกระทรวงการท่องเที่ยว ญาติอีกคนของชัง ยกเลิกการเดินทางไปเข้าร่วมการประชุมสุดยอดด้านการท่องเที่ยวในเกาสฺยง ประเทศไต้หวันตามแผนเดิม

ประชาชนได้รับแจ้งข่าวการปลดชังใน *[[โรดงชินมุน]]* ในวันที่ 12 ธันวาคมและถูกเรียกให้เข้าร่วมการประชุมเพื่อประณามชังและแสดงความจงรักภักดีต่อคิม สองวันต่อมา วันที่ 14 ธันวาคม สำนักข่าวกลางเกาหลี (เคซีเอ็นเอ) เผยแพร่รายชื่อเจ้าหน้าที่ระดับสูงหกคนที่ได้รับแต่งตั้งเป็นคณะกรรมการแห่งชาติที่รับผิดชอบการจัดรัฐพิธีศพของคิม กุก-แท (อดีตเจ้าหน้าที่พรรคแรงงานที่เพิ่งเสียชีวิตไปเมื่อเร็ว ๆ นี้) รายชื่อดังกล่าวรวมถึงชื่อของคิม คย็อง-ฮี ภรรยาม่ายของชัง (อาของคิม จอง-อึน) และรองนายกรัฐมนตรีโร ดู-ช็อล บ่งชี้ว่าทั้งสองคนรอดจากการกวาดล้างและยังคงเป็นที่โปรดปราน เคซีเอ็นเอและ *โรดงชินมุน* เริ่มลบการอ้างอิงถึงชัง "ให้สมบูรณ์ที่สุดเท่าที่จะทำได้" โดยลบข่าวสารประมาณ 100,000 รายการและ 20,000 รายการออกจากเว็บไซต์ของตนตามลำดับ

สถานะความสัมพันธ์ของคิม คย็อง-ฮีกับชังตกเป็นประเด็นที่มีการคาดเดากันบ่อยครั้ง นักวิเคราะห์เชื่อว่าชังและคิม คย็อง-ฮีได้เหินห่างกันไปแล้ว ยุน ซัง-ฮย็อน รองหัวหน้าพรรคแซนูรี พรรครัฐบาลในสมัชชาแห่งชาติเกาหลีใต้ เคยกล่าวไว้ก่อนหน้านี้ว่าคิม "แยกกันอยู่" กับชังและไม่ได้ต่อต้านการกวาดล้างเขา หลังการประหารชีวิต *[[โชซ็อนอิลโบ]]* รายงานว่าชเว รยง-แฮอาจกลายเป็น "บุคคลหมายเลขสอง" ในเกาหลีเหนือ หนังสือพิมพ์เกาหลีใต้ฉบับนี้รายงานอ้างว่าคิม จ็อง-อิล "ขอร้องชเว รยง-แฮบนเตียงมรณะให้ช่วยจ็อง-อึน" แต่กองทัพเกาหลีเหนือไม่เห็นด้วยกับชเว

ในเดือนมกราคม ค.ศ. 2014 สำนักข่าวย็อนฮับของเกาหลีใต้รายงานว่าการกวาดล้างได้ขยายวงไปถึงครอบครัวของชัง โดยญาติของเขา รวมถึงเด็ก ๆ ถูกจับกุมและประหารชีวิตทั้งหมด ตามรายงานของหนังสือพิมพ์เกาหลีใต้ฉบับหนึ่ง โอ ซัง-ฮน หลานชายของชัง ถูกประหารชีวิตด้วยการเผาทั้งเป็นด้วยเครื่องพ่นไฟ

### ปฏิกิริยา
* &nbsp;– สำนักข่าวย็อนฮับรายงานว่าเกาหลีใต้จัดการประชุมรัฐมนตรีด้านความมั่นคงเพื่อหารือสถานการณ์ของเกาหลีเหนือ โดยมีคิม จัง-ซูเป็นประธานการประชุม ก่อนหน้านี้ในสัปดาห์เดียวกัน ประธานาธิบดีพัก กึน-ฮเยกล่าวต่อที่ประชุมคณะรัฐมนตรีว่า "ขณะนี้เกาหลีเหนือกำลังดำเนินการปกครองด้วยความหวาดกลัวขณะทำการกวาดล้างครั้งใหญ่" เพื่อรวมอำนาจของคิม จ็อง-อึน กระทรวงการรวมชาติออกแถลงการณ์ระบุว่า: "รัฐบาลมีความกังวลอย่างยิ่งเกี่ยวกับเหตุการณ์ต่าง ๆ ที่เกิดขึ้นในเกาหลีเหนือเมื่อเร็ว ๆ นี้และกำลังจับตาดูสถานการณ์อย่างใกล้ชิด" รัฐมนตรีกลาโหม คิม กวัน-จิน กล่าวต่อที่ประชุมกลาโหมของรัฐสภาในวันที่ 13 ธันวาคมว่า: "เราจะเพิ่มความพร้อมในการรับมือกับเกาหลีเหนือ เนื่องจาก (การประหารชีวิตชัง) อาจนำไปสู่การยั่วยุต่อเกาหลีใต้ กรณีนี้สามารถมองได้ว่าเป็นส่วนหนึ่งของการปกครองด้วยความหวาดกลัวโดยคิม จ็อง-อึนขณะที่เขากำลังพยายามรวบรวมอำนาจด้วยกำปั้นเหล็ก
* &nbsp;– หลังมีรายงานการเสียชีวิตของชัง กระทรวงการต่างประเทศแถลงเพียงว่าการล่วงลงจากอำนาจของชังเป็น "เรื่องภายในประเทศ" แต่รายงานระบุว่า "ผู้เชี่ยวชาญด้านเกาหลีเหนือของจีนได้ทำงานอย่างหนักเพื่อหาข้อสรุป" เกี่ยวกับผลกระทบที่ตามมา หวัง อี้ รัฐมนตรีต่างประเทศกล่าวว่า จีนกำลังเฝ้าสังเกตสถานการณ์ แต่ไม่คาดว่านโยบายของเกาหลีเหนือจะมีการเปลี่ยนแปลงครั้งใหญ่
* &nbsp;– โยชิฮิเดะ ซูงะ เลขาธิการคณะรัฐมนตรี ให้สัมภาษณ์กับสำนักข่าวเกียวโดว่ารัฐบาลญี่ปุ่นกำลัง "จับตาดูสถานการณ์อย่างใกล้ชิด" และ "เราจะเฝ้าติดตามสถานการณ์อย่างใจเย็น พร้อมทั้งสื่อสารกับประเทศอื่น ๆ และรวบรวมข้อมูลที่เกี่ยวข้อง'"
* &nbsp;– รัฐมนตรีต่างประเทศ คาร์ล บิลท์ ประณามการประหารชีวิตดังกล่าวว่าเป็นแบบ "สตาลิน" และกล่าวว่า "ผมคิดว่าสิ่งที่เราเห็นในตอนนี้ต่อสาธารณะเป็นเพียงแค่ผิวเผินของอาณาจักรแห่งความสยองขวัญ"
* &nbsp;– โฆษกอย่างเป็นทางการของนายกรัฐมนตรีเดวิด แคเมอรอนกล่าวกับนักข่าวในการแถลงข่าวประจำวันว่า: "หากเรื่องนี้ได้รับการยืนยัน นี่เป็นอีกตัวอย่างหนึ่งของความโหดร้ายสุดขีดของระบอบเกาหลีเหนือ" ฮิวโก สไวร์ รัฐมนตรีแห่งรัฐประจำกระทรวงการต่างประเทศ กล่าวว่า: "เรากังวลอย่างยิ่งเมื่อทราบข่าวการประหารชีวิต นี่เป็นอีกตัวอย่างหนึ่งของความโหดร้ายของรัฐบาลเกาหลีเหนือ และเราได้แสดงความกังวลอย่างสม่ำเสมอเกี่ยวกับการละเมิดสิทธิมนุษยชนที่รุนแรงและเป็นระบบ ปัจจุบันสหประชาชาติกำลังดำเนินการสอบสวนและเป็นเรื่องที่ถูกต้องที่เราจะทำทุกอย่างเพื่อสอบสวนประวัติการละเมิดสิทธิมนุษยชนที่น่าตกใจของเกาหลีเหนือ โดยรวมแล้ว เรายังคงกังวลอย่างยิ่งเกี่ยวกับผลกระทบของระบอบการปกครองที่คาดเดาไม่ได้นี้ต่อเสถียรภาพในภูมิภาค สถานทูตของเราในเปียงยางกำลังติดตามสถานการณ์อย่างใกล้ชิดและเราจะยังคงติดต่อกับพันธมิตรของเราอย่างใกล้ชิดในเรื่องนี้" ลอร์ดอัลตันแห่งลิเวอร์พูล ประธานกลุ่มรัฐสภาทุกพรรคเกาหลีเหนือ กล่าวว่าชัง "เป็นตัวแทนของความหวังที่แท้จริงสำหรับการปฏิรูปในเกาหลีเหนือสำหรับหลายคน" และกล่าวว่าการประหารชีวิตของชังเป็น "การเตือนใจที่นองเลือด ชัดเจน และโหดร้ายถึงธรรมชาติที่โหดร้ายของระบอบการที่เลียนแบบสหภาพโซเวียตของสตาลินมาโดยตลอด" และระบบกูลัก
* &nbsp;– มารี ฮาร์ฟ รองโฆษกกระทรวงการต่างประเทศ แถลงต่อสื่อมวลชนในวันที่ 12 ธันวาคม ค.ศ. 2013 ว่า "แม้เราไม่สามารถตรวจสอบการพัฒนานี้ได้ด้วยตนเอง แต่เราไม่มีเหตุผลที่จะสงสัยรายงานอย่างเป็นทางการของเคซีเอ็นเอที่ระบุว่าชัง ซ็อง-แท็กถูกประหารชีวิตแล้ว หากได้รับการยืนยัน นี่เป็นอีกตัวอย่างหนึ่งของความโหดเหี้ยมสุดขีดของระบอบเกาหลีเหนือ" วันรุ่งขึ้น ในการแถลงข่าวของกระทรวงการต่างประเทศ ฮาร์ฟระบุว่า "เราจะเรียกร้องให้เกาหลีเหนือไม่กระทำการยั่วยุ ไม่ทำเช่นนั้นต่อไปในอนาคต เพราะมันไม่เป็นผลดีต่อเสถียรภาพของภูมิภาค" แพทริก เวนเทรล รองโฆษกสภาความมั่นคงแห่งชาติประจำทำเนียบขาว บอกกับสำนักข่าวย็อนฮับว่า "หากได้รับการยืนยัน นี่เป็นอีกตัวอย่างหนึ่งของความโหดเหี้ยมสุดขีดของระบอบเกาหลีเหนือ... เรากำลังติดตามพัฒนาการในเกาหลีเหนืออย่างใกล้ชิดและปรึกษาหารือกับพันธมิตรและหุ้นส่วนของเราในภูมิภาค" จอห์น เอฟ. เคอร์รี รัฐมนตรีต่างประเทศ กล่าวในการสัมภาษณ์ที่ออกอากาศในรายการ *[[This Week]]* ของเอบีซีในวันที่ 15 ธันวาคมว่าชะตากรรมของชัง "บอกอะไรเรามากมายเกี่ยวกับ... คิม จ็อง-อึน โหดเหี้ยมและประมาท" และ "ไม่มั่นคง" แค่ไหน และบรรยายว่าคิม "เป็นคนที่ไม่คาดเดา มีอารมณ์ขึ้นลง และยังคงกังวลเกี่ยวกับตำแหน่งของตนในโครงสร้างอำนาจและกำลังดำเนินการเพื่อกำจัด" คู่แข่งที่มีศักยภาพ เคอร์รีระบุว่าคิมเป็นผู้นำ "ระบอบเผด็จการที่โหดร้ายและน่าสะพรึงกลัว" และเรียกร้องให้เกาหลีเหนือปลดอาวุธนิวเคลียร์ วุฒิสมาชิกจอห์น แมคเคน สมาชิกคณะกรรมาธิการความสัมพันธ์ระหว่างประเทศประจำวุฒิสภา กล่าวถึงคิมในรายการ *[[State of the Union]]* ของซีเอ็นเอ็นว่า "ผมคิดว่ามันชัดเจนมากว่าชายหนุ่มคนนี้สามารถแสดงพฤติกรรมผิดปกติอย่างมากได้ และเมื่อดูจากของเล่นที่เขามี ผมคิดว่ามันอันตรายมาก คุณคงคิดว่าจีนจะเข้าใจเรื่องนั้นเช่นกัน พวกเขาต้องควบคุมชายหนุ่มคนนี้ให้อยู่หมัด — และพวกเขาก็ทำได้'"
* &nbsp;– พัน กี-มุน อดีตรัฐมนตรีต่างประเทศเกาหลีใต้ เลขาธิการสหประชาชาติ ณ ขณะนั้น กล่าวในวันที่ 16 ธันวาคมว่าเขารู้สึกว่ารายงานข่าวการประหารชีวิตเป็นเรื่องที่ "น่าตกใจและไม่คาดคิด" และเรียกร้องให้ทุกฝ่ายใช้ความสงบ โดยระบุว่า: "ในเวลานี้ ผมขอวิงวอนให้ทุกฝ่ายที่เกี่ยวข้องกับคาบสมุทรเกาหลี แม้พวกเขาจะต้องจับตาดูสถานการณ์อย่างระมัดระวัง แต่อย่าเพิ่งดำเนินการใด ๆ ก่อนเวลาอันควร ผมไม่หวังว่าเรื่องนี้จะทำให้ความตึงเครียดบนคาบสมุทรเกาหลีเพิ่มขึ้น" พันยังกล่าวอีกว่า: "ช่วงเวลาข้างหน้าควรถูกใช้เพื่อ สร้างความไว้วางใจในประชาคมระหว่างประเทศและปรับปรุงสภาพความเป็นอยู่ที่ดีขึ้นสำหรับประชาชนที่ทนทุกข์มาอย่างยาวนานของประเทศ ผมพร้อมที่จะให้ความช่วยเหลือ" พันย้ำจุดยืนที่ยาวนานของสหประชาชาติในการต่อต้านโทษประหารชีวิต "ไม่ว่าในสถานการณ์ใดก็ตาม" และเรียกร้องให้เกาหลีเหนือปฏิบัติตามมติของคณะมนตรีความมั่นคง ซึ่งเกาหลีเหนือมักละเมิดอยู่บ่อยครั้ง

## สถานะต้องสงสัยว่ายังมีชีวิตอยู่
เดนนิส ร็อดแมน อดีตนักบาสเกตบอลชื่อดังของสหรัฐ บอกกับนิตยสาร *[[DuJour]]* ว่าระหว่างการเยือนเกาหลีเหนือในเดือนมกราคม ค.ศ. 2014 ชัง ซ็อง-แท็กไม่ได้ถูกประหารชีวิตจริงตามที่รัฐบาลเกาหลีเหนืออ้าง และชังก็ยืนอยู่ข้างหลังเขาในการถ่ายภาพ ร็อดแมนยังยืนยันคำกล่าวอ้างของเขาอีกครั้งหลังนิตยสารขอให้ชี้แจง ร็อดแมนยังปฏิเสธรายงานการประหารชีวิตฮย็อน ซง-ว็อลและอ้างว่าเธอก็อยู่ที่การถ่ายภาพเช่นกัน ต่อมาได้รับการยืนยันว่ายังมีชีวิตอยู่หลังเธอปรากฏตัวในโทรทัศน์เกาหลีเหนือ จอง ชัง-จัง ผู้อำนวยการสำนักงานวิจัยยุทธศาสตร์รวมของสถาบันเซจง กล่าวอ้างอีกอย่างเกี่ยวกับการที่ชัง ซ็อง-แท็กยังคงมีชีวิตอยู่ โดยให้เหตุผลว่าไม่มีเจ้าหน้าที่ระดับสูงคนใดอยู่ในที่เกิดเหตุในเวลาที่มีการประหารชีวิตตามที่อ้างและชัง ซ็อง-แท็กถูกกักบริเวณในบ้านพักและใช้ชีวิตในสภาพแวดล้อมเดียวกันกับเมื่อก่อน

## ดูเพิ่ม
* ความสัมพันธ์จีน–เกาหลีเหนือ
* *[[ดัมนาติโอเมโมรีอา]]*
* การนำเสนอข่าวเท็จในสื่อของเกาหลีเหนือ
* ความสัมพันธ์เกาหลีเหนือ–สหรัฐ
* ราชวงศ์คิม
* ผู้ไม่ถูกยอมรับว่ามีอยู่

## หมายเหตุ

## อ้างอิง

## หนังสืออ่านเพิ่ม
* 

## แหล่งข้อมูลอื่น
*นอร์ทโคเรียลีเดอร์ชิปวอตช์

หมวดหมู่:บุคคลที่เกิดในปี พ.ศ. 2489
หมวดหมู่:บุคคลที่เสียชีวิตในปี พ.ศ. 2556
หมวดหมู่:บุคคลจากช็องจิน
หมวดหมู่:บุคคลจากจังหวัดคังว็อน (เกาหลีเหนือ)
หมวดหมู่:บุคคลจากจังหวัดฮัมกย็องเหนือ
หมวดหมู่:ตระกูลคิม (เกาหลีเหนือ)
หมวดหมู่:การทุจริตในเกาหลีเหนือ
หมวดหมู่:ชาวเกาหลีเหนือที่อาศัยอยู่ในสหภาพโซเวียต
หมวดหมู่:บุคคลที่ถูกประหารชีวิตฐานกบฏต่อเกาหลีเหนือ
หมวดหมู่:นักการเมืองที่ถูกประหารชีวิต
หมวดหมู่:การกวาดล้างในเกาหลีเหนือ
หมวดหมู่:การประหารชีวิตโดยเกาหลีเหนือในคริสต์ศตวรรษที่ 21
หมวดหมู่:ชาวเกาหลีเหนือที่ถูกประหารชีวิต
หมวดหมู่:ไม่ทราบวันเกิด
หมวดหมู่:บุคคลที่ถูกประหารชีวิตฐานทุจริต
หมวดหมู่:สมาชิกสำรองกรมการเมืองพรรคแรงงานเกาหลี ชุดที่ 6
หมวดหมู่:สมาชิกกรมการเมืองพรรคแรงงานเกาหลี ชุดที่ 6
หมวดหมู่:สมาชิกสำรองคณะกรรมการกลางพรรคแรงงานเกาหลี ชุดที่ 6
หมวดหมู่:สมาชิกคณะกรรมการกลางพรรคแรงงานเกาหลี ชุดที่ 6
หมวดหมู่:บุคคลที่ถูกเกาหลีเหนือประหารชีวิตโดยการยิงเป้า